ހަންގޭރީ

ރިޕަބްލިކް އޮފް ހަންގޭރީއަކީ މެދުތެރޭ ޔޫރަޕަށް ނިސްބަތްވާ ބިން ބަންދު ޤައުމެކެވެ.

 އަވަސް ކަޅިއަކުން ބަލައިލުމެއް 
ހަންގޭރީގެ ރަސްމީ ބަހަކީ ހަންގޭރީބަހެވެ. މީގެ އިތުރުން ހަންގޭރީގެ މައްމަން ބަސް ނުވަތަ ހަންގޭރިޔަން ސައިން ލެންގުއޭޖަކީ ވެސް ރަސްމީ ބަހެއް ކަމުގައި ބަލައެވެ.
އިނގިރޭސި ބަހުން މި ޤައުމުގެ މީހުންނަށް ކިޔަނީ ހަންގޭރިޔަންސްއެވެ. ޤައުމުގެ އެންމެ ބޮޑު ޝަހަރަކީ ބުޑަޕެސްޓްއެވެ. މި ޤައުމުގެ ވެރި ރަށަކީ ވެސް މިއީއެވެ.
މި ޤައުމަކީ ޕާލަމެންޓަރީ ޖުމްހޫރިއްޔާއެކެވެ. ޤައުމުގެ އާބާދީއަކީ 10 މިލިއަނެވެ. އެހެންކަމާއެކު، މިއީ ދުނިޔޭގައި 83 ވަނައަށް އެންމެ އާބާދީ ބޮޑު ޤައުމެވެ. 
ބިމުގެ ބޮޑުމިނަކީ 93030 އަކަކިލޯމީޓަރެވެ. ދުއްވާއެއްޗެހި ދުއްވަނީ ކަނާތްފަރާތުންނެވެ. އިންޓަނެޓް ކޯޑަކީ hu. އެވެ. ކޯލިން ކޯޑަކީ +36 އެވެ. ފައިސާގެ ގޮތުން ބޭނުންކުރަނީ ފޮރިންތެވެ.

 ނަން 
ހަންގޭރީގެ ނަން އައިސްފައިވާ ކަމަށް ބެލެވެނީ “އޮނޮގުރް” މި ބަހުންނެވެ. މި ބަހުގެ މާނައަކީ “ދިހަ ޤަބީލާ” އެވެ.

 ޖުޣުރާފީ 
ހަންގޭރީއާ ބޯޑަރުގެ ގޮތުން ގުޅިފައިވާ ޤައުމުތަކަކީ: އޮސްޓްރިޔާ، ސްލޮވާކިޔާ، ޔުކްރެއިން، ރުމޭނިޔާ، ސާބިޔާ، ކްރޮއޭޝިޔާ، އަދި ސްލޮވީނިޔާއެވެ. 

 ތާރީޚު 
ޢީސާއީ މީލާދުގެ 9 އަހަރު ކުރީއްސުރެ ފެށިގެން މީލާދުގެ 4 ވަނަ ޤަރުނާ ހަމަޔަށް މި ސަރަޙައްދު އޮތީ ރޯމަން އެމްޕަޔަރގެ ބާރު ހިނގާ ތަނެއްގެ ގޮތުގައެވެ. 
ފަރަންސޭސި ވިލާތާއި ޖަރުމަނަކީ ވަކި ޤައުމުތަކެއް ކަމަށް ވުމުގެ ކުރީގައި، މީލާދީން 896 ގައި ހަންގޭރީ ވަނީ ވަކި ތަނެއްގެ ގޮތުގައި ޤާއިމުވެފައެވެ. 
މީލާދީން 1241 ހާ ތާނގައި މޯންގޯލިޔަން ތަތާރުން ވަނީ ހަންގޭރީއަށް ޙަމަލާދީފައެވެ. 
މީލާދީން 16 ވަނަ ޤަރުނުގައި ހަންގޭރީގެ ބޮޑުބައި ނުވަތަ މުޅި ހަންގޭރީ އޮތީ ތުރުކީގެ އުސްމާނީ ޚިލާފަތުގެ ބާރުގެ ދަށުގައެވެ.
ހަންގޭރީގެ ތިންވަނަ ޖުމްހޫރިއްޔާ އުފަންވި ތާރީޚަކީ 23 އޮކްޓޯބަރ 1989 އެވެ. ހަންގޭރީއިން ޔޫރަޕިއަން ޔޫނިއަންގައި ބައިވެރިވީ 1 މެއި 2004 ގައެވެ.

 ޑެމޮގްރަފިކްސް 
ހަންގޭރީގެ އާބާދީގެ 94.4% އަކީ ހަންގޭރީ ނަސްލުގެ މީހުންނެވެ. 2.02% އަކީ ރޯމާއިން (ނުވަތަ ޖިޕްސީން) ނެވެ. 1.18% އަކީ ޖަރުމަނު ނަސްލުގެ މީހުންނެވެ. 0.38% މީހުންނަކީ ސްލޮވެކް ނަސްލުގެ މީހުންނެވެ. އެހެނިހެން ނަސްލުތަކަށް ނިސްބަތްވާ މީހުންގެ ނިސްބަތަކީ 2.02% އެވެ.

 ސަގާފަތު 
ހަންގޭރީއަކީ ޔޫރަޕުގެ ޔަހޫދީންގެ ހިތެވެ. ޒަޔަނިޒަމްގެ ބާނީ ކަމުގައިވާ ތިޔޮޑޯރ ހާޓްޒުލްގެ އުފަން ޤައުމެވެ. މިއަދު ވެސް ޔޫރަޕުގައި ހުރި އެންމެ ބޮޑު ސިނަގޮގް ހުރީ ހަންގޭރީގައެވެ. ހަންގޭރީގެ ރައްޔިތުންގެ ގޮތުގައި ތިބި ޔަހޫދީންގެ ޖުމްލައަކީ 12871 އެވެ.
އެހެން ކަމުން ހަންގޭރީގެ ސަގާފަތުގެ ތެރޭގައި ޔަހޫދިއްޔަ އަސަރު ހުރުމަކީ ޙައިރާންވާން ޖެހޭ ކަމެއް ނޫނެވެ.

 އިޤްތިޞާދު 
ހަންގޭރީގައި ކުރީން އޮތީ ކޮމިއުނިސްޓް ވެރިކަމެއް ކަމުން އެ ޤައުމުގެ އިޤްތިޞާދު ވެސް ބައްޓަންވެފައި އޮތީ އެ ގޮތުގެ މަތީންނެވެ. 
މިއަދު ހަންގޭރީ ވެފައިވަނީ އިޤްތިޞާދީ ގޮތުން ކުރިއަރަމުން އަންނަ ޤައުމަކަށެވެ. 
އެ ޤައުމުގެ ޖީ.ޑީ.ޕީ ޕަރކެޕިޓާ އަކީ 19553 ޑޮލަރެވެ.
 References